# Description: ตราครุฑ

**คู่ฉบับ**

#

# **คำสั่งจังหวัดเพชรบูรณ์**

ที่ /25๖5

# เรื่อง แต่งตั้งคณะกรรมการประสานงานสาธารณสุขระดับอำเภอ (คปสอ.) ประจำปีงบประมาณ พ.ศ. 25๖6

.............................................................

ตามที่จังหวัดเพชรบูรณ์ ได้มีคำสั่งที่ ๒๐7/๒๕๖๕ ลงวันที่ ๒๖ มกราคม พ.ศ. ๒๕๖๕ เรื่อง แต่งตั้งคณะกรรมการประสานงานสาธารณสุขระดับอำเภอ (คปสอ.) ประจำปีงบประมาณ พ.ศ. 25๖5 เพื่อให้การประสานและบูรณาการขับเคลื่อนงานด้านสาธารณสุขทุกระดับ สอดคล้องกับนโยบายรัฐบาล นโยบายและยุทธศาสตร์กระทรวงสาธารณสุข ยุทธศาสตร์การพัฒนาจังหวัด ยุทธศาสตร์สาธารณสุขจังหวัดเพชรบูรณ์ และสภาวการณ์ปัญหาสาธารณสุขในระดับพื้นที่ สามารถบริหารจัดการและสนับสนุนการบริการประชาชนได้อย่างมีมาตรฐาน มีประสิทธิภาพและประสิทธิผล บังเกิดผลดีต่อทางราชการและประชาชน นั้น

เนื่องจากมีการถ่ายโอนภารกิจสถานีอนามัยเฉลิมพระเกียรติ ๖๐ พรรษา นวมินทราชินี และโรงพยาบาลส่งเสริมสุขภาพตำบล จากกระทรวงสาธารณสุขไปยังองค์การบริหารส่วนจังหวัด (อบจ.) บางส่วน ดังนั้น เพื่อให้การดำเนินการดังกล่าวเป็นไปด้วยความเรียบร้อย และบังเกิดผลดีตามเจตนารมณ์ของทางราชการ จึงยกเลิกคำสั่งจังหวัดเพชรบูรณ์ ที่ ๒๐7/๒๕๖๕ ลงวันที่ ๒๖ มกราคม พ.ศ. ๒๕๖๕ และแต่งตั้งคณะกรรมการประสานงานสาธารณสุขระดับอำเภอ (คปสอ.) ประจำปีงบประมาณ พ.ศ. ๒๕๖6 จังหวัดเพชรบูรณ์ โดยมีองค์ประกอบคณะกรรมการและบทบาทหน้าที่ ดังนี้

**คณะกรรมการประสานงานสาธารณสุขระดับอำเภอ (คปสอ.) อำเภอ...................... ประกอบด้วย**

- ผู้อำนวยการโรงพยาบาล ประธานกรรมการ

- สาธารณสุขอำเภอ รองประธานกรรมการ

- รองผู้อำนวยการโรงพยาบาลฝ่ายต่างๆ กรรมการ

- ผู้แทน อบจ.หน่วยงานที่เกี่ยวข้องในอำเภอ/พื้นที่ กรรมการ

- เจ้าหน้าที่ของโรงพยาบาล กรรมการ

- เจ้าหน้าที่ของสำนักงานสาธารณสุขอำเภอ กรรมการ

- ผู้อำนวยการโรงพยาบาลส่งเสริมสุขภาพตำบลทุกแห่ง ในอำเภอ กรรมการ

- กรรมการและเลขานุการ จำนวน 1 คน

- กรรมการและผู้ช่วยเลขานุการ จำนวน 1 คน

**บทบาทและอำนาจหน้าที่**

1. กำหนดแนวทาง เป้าหมาย และการดำเนินงานด้านสุขภาพในพื้นที่รับผิดชอบ สอดคล้องกับนโยบายรัฐบาล นโยบายและยุทธศาสตร์กระทรวงสาธารณสุข ยุทธศาสตร์การพัฒนาจังหวัด ยุทธศาสตร์สาธารณสุขจังหวัดเพชรบูรณ์ และสภาวการณ์ปัญหาสาธารณสุขในระดับพื้นที่

2. จัดทำแผนปฏิบัติการพัฒนาสุขภาพในพื้นที่พร้อมกำหนดกระบวนการทำงานของหน่วยบริการ ทุกระดับ (ระดับปฐมภูมิ ทุติยภูมิ ตติยภูมิ) ให้มีรูปแบบชัดเจนเพื่อให้เกิดผลลัพธ์ตามแนวทางการบริหารงานแบบมุ่งเน้นผลสัมฤทธิ์

3. กำหนดหลักเกณฑ์และจัดสรรทรัพยากรด้านสุขภาพ ตามกรอบนโยบาย

๔. กำหนดกระบวนการทำงานของหน่วยบริการทุกระดับในพื้นที่อำเภอ (ระดับปฐมภูมิ ทุติยภูมิ ตติยภูมิ) ให้มีรูปแบบที่ชัดเจน

๕. สนับสนุนการพัฒนาหน่วยบริการทุกระดับในพื้นที่อำเภอ (ระดับปฐมภูมิ ทุติยภูมิ ตติยภูมิ) ให้ได้ตามมาตรฐาน โดยกำกับ ดูแล ติดตาม ประเมินผล ปรับปรุงแก้ไขการดำเนินงาน เพื่อเตรียมการรับรองการประเมินมาตรฐานของหน่วยบริการ

๖. กำกับ ดูแล ติดตาม ประเมินผล ปรับปรุงแก้ไข การดำเนินงานด้านสุขภาพในพื้นที่

๗. กำหนดข้อตกลงร่วมกันในเครือข่าย ควบคุม ดูแล รวมถึงการให้อำนาจหน้าที่ในการกำกับดูแล ให้การปฏิบัติงานทุกระดับ (ปฐมภูมิ ทุติยภูมิ ตติยภูมิ) ดำเนินการ หรือปฏิบัติตามเงื่อนไขที่ตกลงกัน

๘. กำหนดแนวทางการทำงานร่วมกันของหน่วยบริการทั้งภาครัฐและเอกชน

๙. ประสานงานระหว่างเครือข่ายกรณีมีการเปลี่ยนแปลงพื้นที่รับผิดชอบในสัญญา

๑๐. กำหนดแนวทางการพัฒนาบุคลากร ในทุกเครือข่ายทุกระดับ ให้มีความรู้ ความสามารถ ทักษะ ในการบริหาร บริการ และวิชาการ

๑๑. ให้มีอำนาจหน้าที่แต่งตั้งคณะอนุกรรมการ คณะทำงาน และหรือชุดปฏิบัติการใดๆ เพื่อดูแลระบบบริการทุกระดับในพื้นที่อำเภอตามความเหมาะสม

โดยมีเป้าหมายสูงสุดคือ ประชาชนได้รับบริการสุขภาพที่ดี โดยเชื่อมโยงกับโครงการสร้างหลักประกันสุขภาพถ้วนหน้า ดังนั้น คณะกรรมการฯ จึงเป็นผู้บริหารจัดการโครงการประกันสุขภาพในระดับเครือข่ายปฐมภูมิ และเชื่อมต่อกับระดับทุติยภูมิ และระดับตติยภูมิ เพื่อให้เกิดความคล่องตัวในการให้บริการด้านสุขภาพ

และสามารถบริหารจัดการในภาพรวม ไม่ว่าจะเป็นการวางแผนคน แผนเงิน และแผนงาน เพื่อให้เกิดประสิทธิภาพสูงสุดต่อประชาชนในพื้นที่รับผิดชอบ ทำให้ประสิทธิภาพการบริหารและการบริการที่ดีขึ้น และเกิดประโยชน์ กับทางราชการอย่างแท้จริงต่อไป

ทั้งนี้ ตั้งแต่บัดนี้เป็นต้นไป

สั่ง ณ วันที่ ธันวาคม พ.ศ. 25๖5